Који је ваш знак?
У западњачкој астрологији,
то је сазвежђе које одређује место вашег рођења у календару.
Међутим, према кинеском зодијаку или шенгсјау,
то је ваш шусјенг, то јест животиња додељена вашој години рођења.
Међу многим митовима који објашњавају ове животињске знакове и њихово уређење,
најдуже се одржао мит о Великој трци.
Прича каже да је Ју Ди или Цар од Жада, Владар Небеса,
желео да успостави начин за мерење времена,
па је организовао трку.
Првих дванаест животиња које успеју да препливају реку
добиће место у зодијачком календару према редоследу пристизања.
Пацов је устао са првим јутарњим сунцем да би рано кренуо,
али је на путу до реке
срео коња, тигра и вола.
Пошто је пацов био мали и није могао добро да плива,
затражио је помоћ од већих животиња.
Тигар и коњ су га одбили,
али се љубазни во сложио да га пребаци преко реке.
Ипак, у тренутку када су пристигли надомак друге стране,
пацов је скочио са волове главе и осигурао прво место.
Во је стигао други,
а пратио га је моћни тигар.
Зец, премали да би се борио са струјом,
хитро је скакао преко камења и балвана и стигао четврти.
Следио га је змај, који је могао директно да прелети изнад реке,
али се зауставио да помогне неким животињама које је срео успут.
Након њега је стигао коњ који је галопирао преко реке.
Међутим, баш кад је био надомак обале, појавила се змија.
Изненађени коњ се уздигао на задње ноге
и пропустио змију да се провуче на шесто место.
Цар од Жада погледао је реку
и приметио овцу, мајмуна и петла заједно на сплаву,
док су удруженим снагама гурали сплав да прође кроз коров.
Када су прешли преко,
тројка се договорила да да осмо место овци,
која је међу њима била најутешнија и најхармоничнија,
а пратили су је мајмун и петао.
Следећи је стигао пас, који се уз муку попео на обалу.
Био је сјајан пливач,
али је толико дуго уживао у води да је успео да стигне тек једанаести.
Последње место је припало свињи,
која је огладнела и застала да једе и одрема
пре него што се коначно догегала и прешла циљ.
Тако је свака година повезана са једном од ових животиња по овом редоследу,
у циклусу који се обнавља сваких 60 година.
Зашто 60, а не 12?
Па, традиционални кинески календар чине два система која се преклапају.
Зодијачке животиње се повезују са нечим што се зове
Дванаест земаљских грана или шјерџи.
Други систем, Десет небеских грана или тјенган,
повезан је са 5 класичних елемената:
металом - сјин,
дрветом - му,
водом - шуеј,
ватром - хуо,
и земљом - ту.
Сваком елементу је додељен јин или јанг,
што ствара десетогодишњи циклус.
Када се дванаест животиња земаљских грана
повеже са пет елемената
уз додатак јина и јанга небеских грана,
то доводи до 60 година различитих комбинација
познатих под називом сексагенарни циклус или ганџи.
Тако ће неко ко је рођен 1980. године бити у знаку јанга, метала и мајмуна,
док ће неко ко је рођен 2007. године бити јин, ватра и свиња.
Заправо, можете имати и унутрашњу животињу на основу месеца рођења,
праву животињу на основу датума рођења
и скривену животињу на основу сата рођења.
Велика трка је наводно одредила
које ће животиње садржати кинески зодијак,
али током ширења система кроз Азију,
друге културе су га мењале, дајући одраз својих заједница.
Тако, ако погледате вијетнамски зодијак,
можете открити да сте мачка, а не зец,
а ако сте на Тајланду,
митска змија под именом Нага замењује змаја.
Тако, веровали или не у оно што зодијак каже
везано за вас као појединца,
сигурно је да открива много о култури из које потиче.